ky ky ky hu ru ru cs ky ky ky ky ky ky ru ky ky ky ky ky ky ky ky ky ky ky ky ky ky ky ky ky ky ky kk ky ky kk ky ky ky kk ky ky ky ky ky ky ky ky ky ky ky ky ky ru ky ru ru eu en
"Жаўы кылым", 15.05.08 - 2-бет: Маалымат...•
Литванын премьер-министри Гемининас Киркиластын президент Курманбек Бакиев жана өкмөт башчы Игор Чудинов менен жолугушуусу күтүлүүдө. Бул сапардын алкагында кыргыз-литва бизнес форуму өтүп, Литванын Кыргызстандагы ардактуу консулдугу ачылат.
Жайыттар жөнүндөгү мыйзамга Нарындыктар нааразы
Кечээ Нарын шаарында өлкөнүн жайыттар жөнүндөгү мыйзам долбоору талкууга алынып, катышуучулардын басымдуу көпчүлүгү долбоорду натыйжалуу жазылган эмес деп баалашты. Республиканын жайыттар департаментинин директорунун орун басары Эшболот Өсөров бул мыйзам 1996-жылдан бери Жогорку Кеңешке сунушталып, бирок кабыл алынбай келе жаткандыгын, натыйжада жер-жерлерде талкуулоодон кийин кайрадан парламентке жөнөтүлөрүн билдирди. Ал эми Нарын районунун алкагында өткөрүлгөн мыйзам долбоорго сын-сунуштарга кириптер болду.
"Президенттин кетишине жардамдашабыз" дейт Токмоктуктар
Бүгүн Токмок шаарынын борбордук аянтында, кечки саат 17:00 башталат. "Президенттин кетишине жардамдашабыз" аталыштагы акциянын негизги максаты өлкө башчысынын кызматтан кетүүсүнө байланышкан нааразылык каттарын шаар тургундарынан чогултуу жана ачык каттарды президенттик администрацияга жеткирүү. "Бүгүнкү өлкө саясатындагы мыйзамсыз кадамдарга, кымбатчылыкка, адам укуктарынын тебеленишине карапайым эл нааразылангандыктан президентке ачык кат жазууну көздөшөт. Ошол себептүү аталган нааразылык иш-чарасын уюштурууну колго алдым",- деди Максим Кулешов.
Кечээ түштөн кийин Бишкектеги ири соода борбору "Бета Стореске" бомба коюлгандыгы тууралуу маалыматты белгисиз адам телефон аркылуу 102 кызматына кабарлаган.
Ички иштер министрлигинин маалымат кызматынын билдиргенине караганда, Ички иштер министрлиги Коопсуздук кызматы менен бирге текшерип, эч нерсе табышкан жок. Жыл башынан бери "телефон террору" деген ат менен белгилүү мындай жалган маалымат ИИМге үч ирет берилип, алардын бири да далилденген эмеc.
Ноокатта дарыгерлердин үстүнөн сот ишин баштайт
Жаш балдарга ВИЧ-СПИД илдетин жуктургандыгы жана кызматына шалаакы мамиле жасагандыгы үчүн айыпталып жаткан 14 медициналык кызматкердин үстүнөн сот жараяны бүгүн Ноокатта Ош шаардык сотунун көчмө отуруму судья Закир Максүтовдун төрагалыгында өтөт. Буга чейин Ноокаттагы балдар ооруканасында дарыгерлердин шалаакылыганан кырктан ашык ымыркайга жана эки энеге ВИЧ-СПИД илдетин жуктургандыгы айтылып келген.
Таласта Кароол чокуну казуу иши кайрадан талкууга алынды
"Манас ордо" улуттук комплексте бүгүн жаштар, орто жана аксакал курактагы үч муундун жолугушуусу болду. Аталган жыйында эң негизги маселе элдин ынтымагы, биримдиги тууралуу кайрылуу кабыл алуу болгону менен катышкандардын көбү Кароол чокуну кайра казуу тууралуу маселеге көбүрөөк көңүл бурушту. Кыргызстандын президентинин кеңешчиси Чолпон Абыкеев өзүн Кароол чокуну казуу ишине кызыкдар деп эсептебегени менен, бул ишти аягына чыгарсак Кыргызстандын экономикасына туризм аркылуу пайда болмок деген оюн жыйында билдирди. Бакайата районунун тургуну Абдыкадыр Кененсариев аксакал казууну улантыш керек дегени менен, облустун губернатору Бейшенбек Болотбеков бул иш убактылуу токтотулат, деп сөзүн аяктады.
Казарман-Жалалабат жолу 2 күндөн кийин ачылат
Тогузторо районунун акими Өмүрбек теги Таалайбек Болотакун уулунун берген маалыматына караганда, кечээ күнү 13-майда Жалалабат облусунун губернатору Кошбай Масиров Казарман-Жалалабат жолунун абалы менен таанышып, Сузак району менен Тогузторо районунун чектешкен Көкарттын кырына чейин барып келди.
Облус губернатору менен кошо Сузак районунун акими Жусупбек Максуталиев, ПЛУАД-6,ДЭУ-31 ишканаларынын жетекчилери да барышты. Азыркы учурда Казарманга баруучу жолдун Көкарт ашуусунун кырына чейинки аралыгы Сузак районун күчү менен тазаланып бүтүп калды.
"Ал эми кардын өтө калыңдыгы 8 метр болсо, эң төмөнкү жери 1 метрди, кардын калыңдыгы орточо 5-6 метрди түзөт. Жолду кардан тазалоо иши жүрүп жатат, 2 күндөн кийин жол ачылып калат",-деди райондун акими Өмүрбек теги Таалайбек Болотакун уулу.
Ч.Айтматовтун 80 жылдык маарекесине карата фестиваль өттү
Тогузторо районунун борбору Казарман айылындык маданият үйүндө кечээ күнү 13-майда кыргыз эл жазуучусу Чыңгыз Айтматовдун 80 жылдык маарекесине карата мектеп окуучулары, мугалимдер арасында фестивалдын гала концерти болуп өттү.
Тогузторо районунун акими Өмүрбек теги Таалайбек Болотакун уулунун берген маалыматына караганда, Ч.Айтматовдун маарекесине карата өткөн фестивалга райондун бардык мектептери катышып, алардын жеңүүчүлөрүнө белектер берилди.
Фестивалда баш байгени Казарман айылындагы Макмал орто мектеби жеңип алып, 4,5 миң сом акчалай сыйлыкка ээ болушса, биринчи орунга Иса Иманбердиев мектеби чыгып 3 миң сом, 2-орунга эки мектепке 2 миң сомдон, 3-орунга 2 мектепке 1600 сом акчалай сыйлыктар берилген. Ал эми 8 мектепке 350 сомдон кызыктыруучу сыйлык, автордук чыгармалар боюнча 6 Диплом жана 45 Граммота Тогузторо райондук мамадминистрация тарабынан тапшырылган.
"Улуу жазуучу Ч.Айтматовдун 80 жылдык маарекесин үч баскычта өткөрөбүз. Биринчи баскычта мектептер арасында фестиваль өткөрүлдү. Эми экинчи баскычта райондогу мекеме-ишканалар арасында кароо-сынактар өтөт. Үчүнчү баскычта болсо, айыл өкмөттөр арасында ыр кесе өткөрүүнү пландаштырып койгонбуз",-дейт Тогузторо районунун акими Өмүрбек теги Таалайбек Болотакун уулу.
Ысыккөл облусунун Каракол шаарында балдарга кечиктирилгис жардам "Ирада" борборунун жана үмүт балдарды камкоордука алуу үйүнүн ачылышы болуп өттү. Бул эки мекеменеин имаратынын курулушу жана керектүү шаймандар менен жабдылышы Эл аралык "Кыргызстандагы балдарды сактайлы" долбоорунун алкагында жүргүзүлүп анын ачылышына областын губернатору Кыдыкбек Исаев, Каракол шаарынын мэри шаардык кеңештин депутаттары катышты.
Тилеке каршы кароосуз калган балдардын саны боюнча Ысыккөл областы алдынкы орунду бербей келүүдө. Мындай курч көйгөйлүү маселенин убагында чечилбегендигинин кесепетинен балдардын аркандай криминалдык структуралардын үстөмдүгүндө калышына жол берилип жатат. Жыйындын салтанаттуу ачылышында сөз сүйлөгөн губернатор ушундай коомдогу социалдык маселелерди чечүү негизги милдеттердин бири болуп турганын баса белгилеп, балдарды коргоо борборунун ачылышына салым кошкондорго ыраазычылыгын билгизип өттү.
Фашизмдин тамыры жоюлгандыгынын 63-жылдыгын майрамдоо Каракол шаарынын жаштары үчүн унутулгус болуп калды окшойт. 9 - май күнү шаардагы ар кайсы бурчта уюштурулган аземдерден тышкары борбордук стадионго Өзбек жылдыздары Анвар Санаев менен Шахзода келишип концерт коюп кетишти. Концерттин кирүү басы 200 сомду түзсө да эл стадиондо жыкжыйма болуп коңшу мамлекеттин ырчыларын жылуу маанайда тосуп алышты.
Өзбек жылдыздары менен кошо Бишкектеги "Кылым музасы" продюссердик борборунан кыргыз ырчылары кошо келишип өздөрүнүн мукам үнү менен кесиптештерин коштоп турушту. Шахзоданын сөзүнөн байкасак бул эки жылдыздын Ысыккөлдүн жээгине келишине "Кылым музасы" продюссердик борборунун салымы чоң сыяктанат.
Концерттин башында кыргыз ырчылары ырдашып аты аталган эки ырчынын чын эле келгенинен чогулган эл күмөн санай баштады эле чет элдик машиналардын коштоосу менен эл алдына Шахзода чыга келди. Өзүнүн булбулдай үнүнөн сырткары анын дүйнөгө таанылышына чоң салым кошкон өзбек фильмди көрбөгөн мекендештерибиз деле болбосо керек. Өзбек кызы эл алдына чыкканда көпчүлүк аны көздөй агыла чуркашып ички иштер кызматкерлери элдин алдын тосууга араң үлгүрүп жатышты.
Баш мыйзамдын 15 жылдыгын Ошто да белгилешти
Ош Кыргыз драма театрында Кыргыз Республикасынын Баш мыйзамдын 15 жылдыгына карата уюштурулган салтанатка облустун губернатору А.Карашев, шаар мэри Ж.Исаков, легендарлуу парламенттин депутаттары, укук коргоо органдарынын кызматкерлери, жогорку окуу жайлардын, шаардык жана областтык мамлекеттик мекеме-ишканалардын жетекчилери катышты.
Жыйында сөзгө чыккандар Баш мыйзамдын күнү менен катышуучуларды жылуу куттуктап, Конституциялык тартип аркылуу мамлекетибизде коомду өнүктүрүүгө боло турганына токтолушту. Андан башка шаардык юстиция башкармалыгынын башчысы Азамат Алыбаев Баш мыйзамдын тарыхына токтолуп, анын кабыл алынышы, өзгөртүүлөр жана алымча, кошумчалар туурасында сөз сүйлөдү.
Акырында көрүүчүлөргө кеңири программадагы концерт тартууланды.
Аялдар менен балдардын укуктарын ММК коргойт
Ошто "Борбордук Азиядагы балдардын жана аялдардын укуктарын ММКда чагылдыруу"-деп аталган атайын журналисттер үчүн окуу семинары болуп өттү. Европалык Комиссия, бүткүл дүйнөлүк Би-Би-Си кызматынын фонду жана Оштогу журналисттердин ресурстук борбору тарабынан уюштурулган семинарга Түштүк аймагында эмгектенген журналисттер катышып, сертификаттарга ээ болушту. Аталган окутуу семинары Бишкекте 6-майдан тартып ишин улады.
Араван менен Өзгөндө шайлоо болду
Ош облусунун шайлоо комиссиясынын төрагасы А.Маматоморовдун билдиргенине караганда Араван районунун Дөбөкоргон жана Мурабат ошондой эле Өзгөн районунун Мырзаке, Алтынбулак айылдык кеңештерине депутаттарды шайлоо болуп өттү.
А.Саиповдун атындагы премиялар тапшырылды
Бүткүл дүйнөлүк 3-май басма сөз эркиндигинин күнүнө карата Оштогу журналисттердин ресурстук борборунда атып өлтүрүлгөн журналист А.Саиповдун атындагы премия уюштурулуп, ээлерине тапшырылды.
Жаш журналисттердин арасынан жеңүүчү деп тийиштүү талаптарга жооп берген материалдары менен "Право для всех" журналынын кабарчысы Сахира Назарова, "Мезон" телеканалынан Илхам Абдукахаров жана мектеп окуучусу Миңайым Ысабаевалар табылды.
Аталган жыйынга жыйырмадан ашык журналисттер чогулуп, А.Саиповду эскерип жана Кыргызстандагы акыркы убактагы ММКлардын ишмердүүлүгү туурасында кенен кеп курушуп, көпчүлүгү Борбордук Азияда эркин деп аталып жүргөн мамлекетибиздин ММКлары сөз эркиндигинен ажырап бара жаткандыгын билдиришти. Бирок бул пикирге каршылар да болду.